**Magyar Elektronikus Könyvtár (MEK)**

**Tizenötezer szabadon letölthető dokumentum**

Kevés olyan szolgáltatás van a világhálón, amely olyan hosszú idő óta folyamatosan működik, mint a hazai internet egyik legrégibb és legismertebb szolgáltatása, a Magyar Elektronikus Könyvtár, népszerű betűszóval: a [MEK](http://mek.oszk.hu/).

1994-ben indult, 1999-től az OSZK keretén belül folytatódott fejlesztése, illetve gyarapítása. 2004-től kiegészült egy Elektronikus Periodika Adatbázissal, az [EPA-](http://epa.oszk.hu/)val, 2007-től pedig egy Digitális KépAchívummal, a [DKA](http://dka.oszk.hu/)-val.

Az évek során több száz önkéntes segítette és segíti a munkát. Saját állományát digitalizálva két erdélyi könyvtár is (Székelyudvarhely, Csíkszereda) folyamatosan küldi a könyveit, de érkezik gyarapodás többek között Hollandiából és Szlovákiából (Somorjáról) is. A MEK Egyesület támogatásával ugyancsak önkéntesek konvertálják a könyveket a népszerűbb e-book formátumokra is. 2015 óta már több, mint 1800 [EPUB](http://mek.oszk.hu/keresesek/keresesf.phtml?formatum=EPUB) és több, m inbt 1900 [PRC/MOBI](http://mek.oszk.hu/keresesek/keresesf.phtml?formatum=PRC) formátum került a MEK-be.

A MEK-ben több, mint 19500 dokumentumot találunk. Lehetőség szerint ugyanabból többféle formátumot is szolgáltat (HTML, WORD, PDF). Egyre több a képként PDF-ben szolgáltatott mű, ezek nagyobbak. Viszonylag nagyobb helyet foglal még az [MP3-ban található](http://mek.oszk.hu/keresesek/keresesf.phtml?formatum=MP3) több, mint 350 hangoskönyv. A könnyebb letöltés érdekében a nagyobb méretű fájlokat optimalizálják, ezért a honlapra már nem túl nagy méretben kerülnek ki.

A szolgáltatás biztonságát több ún. tükörszerver is biztosítja. Van egy teljes értékű tükörszerver a Nemzeti Információs Infrastruktúra- Fejlesztési Intézet (NIIF) helyébe lépett Kormányzati Informatikai Fejlesztési Ügynökség (KIFÜ) kezelésében, valamint Kárpátalján (Beregszászon).

Napi 60-70.000-en látogatják oldalait s naponta több, mint 1.500-an használják az [akadálymentes felületet](http://vmek.oszk.hu/) is, amelyet főként vakok és csökkentlátók számára fejlesztettek. A MEK működése, felépítése, a vele kapcsolatos tudnivalók bekerültek az informatikai érettségi tételei közé.